Gro Nystuen

Gro Nystuen (født 13. august 1957) er en norsk jurist og forsker som har jobbet mye med folkerett. Per 2019 jobber hun som fagdirektør for Norges institusjon for menneskerettigheter (NIM). Hun har tidligere vært førsteamanuensis ved Norsk senter for menneskerettigheter ved Universitetet i Oslo og senior partner (grunnlegger, sjef, eier og forsker) ved det nå nedlagte International Law and Policy Institute (ILPI). Hun jobbet mellom 1991 og 2000 for Utenriksdepartementet. Hun driver i dag også konsulentvirksomhet i firmaet Lexlata AS.

1998–2000: Aktivisme, studier og folkerett 
Hun flyttet fra Bærum til Trondheim da hun var 8 år. I ungdommen okkuperte hun et fengsel i Trondheim for å lage et sted å være.

Fra 1981 til 1990 var hun i styret for Antirasistisk Senter (stiftet 1983). Hun tok cand.jur. i 1991 med spesialfagsavhandlingen «Rett mot rett», en avhandling om gjennomføringen av FNs konvensjon mot rasediskriminering i norsk rett. I 1991 startet hun som juridisk konsulent i Utenriksdepartementet (UD) og i 1992-93 tok hun Utenriksdepartementets aspirantkurs. I 1994 ble hun utstasjonert til Norges delegasjon til FN og andre internasjonale organisasjoner i Genève. I 1995 ble hun fredsmegler Thorvald Stoltenbergs rådgiver ved Jugoslavia-fredsforhandlingene (International Conference for the Former Yugoslavia). Dernest ble hun sekondert til Carl Bildt fra 1995 til 1997 for å delta i forhandlingene om og gjennomføringen av Daytonavtalen. I desember 1996 ble hun byråsjef i UD.

2000–04: Doktorgrad 
Fra 2000 til 2004 var Nystuen stipendiat ved Norsk senter for menneskerettigheter for å skrive juridisk doktoravhandling om menneskerettigheter, konflikt og fredsavtaler. I sin doktorgrad (høsten 2004) argumenterte hun for bruk at etnisk diskriminering kan være nødrettslig legitimt for å stanse fortsatte krigshandlinger, men kun så lenge krigsfaren er reell. Fra 2005 til 2013 var hun førsteamanuensis ved Juridisk fakultet, senter for menneskerettigheter, og fra 2008 til 2013 ved forsvarets høgskole.

2004–11: Utvalg og råd (Etikkrådet) 
Fra 2000 var hun leder av Petroleumfondets Folkerettsråd, samt av Holgersen-utvalget, et lovutvalg som utredet ny lovgivning mot etnisk diskriminering under Kommunal- og regionaldepartementet (KD). I 2003 deltok hun under ledelse av Hans Petter Graver i Graver-utvalget for å lage etiske retningslinjer for samme oljefond, som fremlagt i NOU 2003:22 (iverksatt høsten 2004). Hun var leder for Etikkrådet fra 2004 til 2011 og ble da etterfulgt av Ola Mestad. I april 2014 var hun ifølge Romerikes Blad kritisk til at Etikkrådet ble foreslått nedlagt.

Hun ble i 2010 oppnevnt som leder av Forsvarsdepartementets dekorasjonsråd.

Nystuen var medlem av «Godal/Afghanistan-utvalget» hvor Norges innsats i Afghanistan fra 2001 til 2014 ble vurdert. Utvalget var ledet av Bjørn Tore Godal.

2011: Eget firma 
Fra 2012 til 2017 drev Nystuen det private aksjeselskapet International Law and Policy Institute (ILPI) sammen med Njål Høstmælingen (født 1965) og Kjetil Tronvoll (født 1966), et konsulentfirma som ga råd i utenrikssaker. Avisen VG viste hvordan ILPI fikk store kontrakter uten anbudsprosess fra UD (hvor Nystuen hadde jobbet), til dels fra saksbehandlere som siden fikk jobb i ILPI: De tre entreprenørene hentet ut millioner i utbytte. Firmaet var under sterkt press høsten 2016 på grunn av en artikkelserie i VG med fokus på bruk av konsulenter og bistandsmidler, og ble som følge av skandalen nedlagt i 2017.

I 2017 etablerte Nystuen et nytt firma, Lexlata AS.

Referanser

Eksterne lenker 

 Profil på Regjeringens nettsider.
 Gro Nystuen , hjemmeside hos ILPI

Norske jurister
Norske embets- og tjenestemenn
Norske gründere
Førsteamanuenser ved Universitetet i Oslo
Alumni fra Universitetet i Oslo